[Nicolaus Episcopus servus servorum Dei, dilectis filiis Abbati et Conventui Cluniacen. salutem et Apostolicam benedictionem. Cum à nobis petitur quod justum est et honestum, tam vigor æquitatis, quàm ordo exigit rationis, ut id per sollicitudinem officii nostri ad debitum perducatur effectum. Sanè ad audientiam Apostolatus nostri pervenit, quod Archiepiscopi, Episcopi, Decani, Archidiaconi, et alii Ecclesiarum Prælati, tam vos, quàm Priores, et Presbyteros vestros talliis, exactionibus, et procurationibus, quas extra domos vestras sibi postulant exhiberi; domos etiam ipsas contra Lateranense Concilium equitaturarum, et personarum numerum excedentes, immisericorditer aggravare præsumunt. Insuper Ecclesias ad vos spectantes subjiciunt interdicto, et Presbyteros ipsos suspendunt, nullam rationabilem causam (sicut dicitur) prætendentes, sed tantum propriæ voluntatis arbitrium prosecuti. Volentes igitur vobis in hoc patrocinium Apostolicum impertiri, ad instar felicis recordationis Celestini Papæ III. prædecessoris nostri, auctoritate vobis Apostolica indulgemus, ut ejusdem in Talliis, et Procurationibus indebitis non teneamini de cætero respondere. Sententiam verò, quàm in Ecclesias aut Presbyteros vestros, nisi pro manifesta et rationabili causa, et ordine debito ventilata, duxerint promulgandam, decernimus non tenere. Nulli ergo, etc. Datum Romæ, apud sanctum Petrum, X. Kalend. Februarii, Pontificatus nostri anno II.]